Rīgā

Datumu skatīt laika zīmogā

Nr. 1433

**Par izmaiņām 2022. gadā, kas attiecināmas uz ražošanas (t. sk. būvniecības)**

**atkritumu apsaimniekošanu ar lielgabarīta konteineriem**

Pēdējo gadu globālā tirgus ekonomikas izmaiņu radītās sekas ir būtiski jūtamas arī Latvijas tirgū un tieši atsaucas uz atkritumu apsaimniekošanas nozari kopumā. Aprites ekonomikas un zaļā kursa ieviešanas kontekstā jau 5 gadus pēc kārtas tiek paaugstināts dabas resursu nodoklis (DRN) atkritumu noglabāšanai, tiek izvirzīti arvien ambiciozāki mērķi atkritumu pārstrādē, tai skaitā prasībās pārstrādāt vismaz 70% no būvniecības atkritumiem, kas palielina visu veidu atkritumu apsaimniekošanas izmaksas.

Informējam, ka 23.11.2020. Saeima ir pieņēmusi izmaiņas "Dabas resursu nodokļa likumā", kas paredz, ka DRN likme par ražošanas atkritumu apglabāšanu ar 2022. gada 1. janvāri tiek noteikta EUR/t 65,00 apmērā līdzšinējo EUR/t 50,00 vietā. Turklāt, DRN likme par ražošanas atkritumu apglabāšanu pieaugs līdz 2023. gadam - 2022. gadā EUR/t 80,00, 2023. gadā EUR/t 95,00.

**Sabiedrisko pakalpojumu regulēšanas komisija (SPRK) 09.12.2021 ir izvērtējusi un apstiprinājusi SIA “Getliņi EKO” iesniegto sadzīves atkritumu apglabāšanas pakalpojuma tarifu pie dažādām DRN par atkritumu apglabāšanu likmēm. Salīdzinot ar spēkā esošo tarifu pie DRN likmes 65 EUR/t, jaunais tarifs no nākamā gada 10.janvāra par nešķirotu sadzīves atkritumu (NSA) apglabāšanu poligonā “Getliņi” būs par 87% lielāks jeb 124,60 EUR/t (pie DRN likmes 80,00 EUR/t).**

Izvērtēšanas procesa laikā tarifs nākamajam gadam tika samazināts par 10%, salīdzinot ar sākotnēji iesniegto tarifu projektu. Savukārt no 2023.gada 1.janvāra tarifs būs 135,50 EUR/t (pie DRN likmes 95.00 EUR/t).

Atbilstoši Atkritumu apsaimniekošanas likuma 39. panta (12) punktam, atkritumu apsaimniekotājs iekļauj apstiprināto tarifu atkritumu apsaimniekošanas maksā ar tā spēkā stāšanās dienu. Atkritumu poligona “Getliņi” izmaksas par vienas tonnas ražošanas atkritumu apglabāšanu paliek nemainīgas, taču sakarā ar DRN likmes ikgadēju pieaugumu, poligona tarifs pieaugs proporcionāli DRN likmes pieaugumam un tā apmērs ar 2022. gada 10. janvāri būs EUR/t 135,00 (līdzšinējo EUR/t 75,00 vietā).

Tādējādi, palielinoties DRN likmei, kas tiek iekļauta tarifā par ražošanas atkritumu apglabāšanu, pieaug arī kopējā atkritumu apsaimniekošanas maksa, kā rezultātā, sākot ar 2022. gada 10. janvāri tā tiks noteikta šādā apmērā:

|  |  |
| --- | --- |
| **Atkritumu veids** | **Apsaimniekošanas maksa, EUR/tonnā bez PVN** |
| **Nešķiroti sadzīves atkritumi** (Atbilstoši MK noteikumu Nr. 302 pielikumam “Atkritumu klasifikators” **AKK 200301**). | **139,40** |
| **Sadzīves atkritumi** – mājsaimniecībā, tirdzniecībā, pakalpojumu sniegšanas procesā vai citur radušies atkritumi, ja tie īpašību ziņā ir pielīdzināmi mājsaimniecībās radītajiem atkritumiem (Atbilstoši MK noteikumu Nr. 302 pielikumam “Atkritumu klasifikators” 20. nodaļas atkritumu klases, izņemot AKK 200301 Nešķiroti sadzīves atkritumi. | **150,00** |
| **Ražošanas atkritumi** – atkritumi, kas radušies ražošanas procesā vai būvniecībā (Atbilstoši Ministra Kabineta noteikumu Nr. 302 “Noteikumi par atkritumu klasifikatoru un īpašībām, kuras padara atkritumus bīstamus” Pielikumam “Atkritumu klasifikators”01. līdz 19. nodaļām). | **150,00** |
| **Pārstrādei izmantojamie bioloģiskie atkritumi izmēros līdz 20 cm (bez jebkāda cita veida atkritumu piejaukumiem, t.sk. bez iepakojuma), t.i.:**  **Pārtikas atkritumi izmēros līdz 20 cm bez piejaukumiem** - pārtikas un virtuves atkritumi (augļi, dārzeņi, pārtikas, ēdienu atkritumi) un līdzīgi atkritumi bez piejaukumiem, t.sk. bez iepakojuma (AKK 200108, 200109, 191213)  **Dalīti vāktas lapas bez piejaukumiem, t.sk. bez maisiem** (AKK 200201) | **57,00** |
| **Pārstrādei izmantojamie bioloģiskie atkritumi izmēros līdz 50 cm ar nebūtisku citu sadzīves atkritumu piejaukumu** - dārzu un parku atkritumi (lapas, nelieli zariņi (ar diametru līdz 2cm, ar garumu līdz 50cm), zāle, veci augi) un pārtikas un virtuves atkritumi (augļi, dārzeņi, pārtikas atkritumi) un līdzīgi atkritumi. (AKK 200201, 200108, 200109, 191213) | **77,00** |
| **Pārstrādei NETIEK pieņemti šādi bioloģiskie/ bioloģiski noārdāmie atkritumi:**   * papīrs, kartons (izņemot papīra maisus, kas tiek izmantoti bioloģisko atkritumu savākšanai); * bioplastmasas izstrādājumi (izņemot bioloģiski noārdāmās plastmasas maisus, kas tiek izmantoti bioloģisko atkritumu savākšanai); * vienreizējās lietošanas trauki, kafijas krūzītes, iepakojuma materiāli ēdiena līdzņemšanai (t.sk. no papīra un/vai bioplastmasas); * koka iepakojums, koka vienreizējās lietošanas trauki (t.sk. bambusa), apstrādāta koksne (zāģmateriāli, izstrādājumi no koksnes – mēbeles, skaidu plates u.tml., impregnēta, krāsota vai piesūcināta koksne), kā arī no stumbra atdalīta miza, u.tml.; * pārtika, augļi un dārzeņi maisiņos, plastmasas iepakojumos, tetrapakās, alumīnija bundžās un citos iepakojumos; * šķidra pārtika, t.sk. biezeņi, jogurti, ievārījumi, u.tml.; * mežsaimniecības atlikumi, celmi, koku stumbri, lieli zari (ar diametru virs 2 cm, ar garumu virs 50 cm), skaidas; * tūju skujas un zari; * dabiskie tekstilizstrādājumi; * lauksaimniecības atlikumi, siens, salmi, kūtsmēsli; * augsne, kūdra, smilts, grunts, pelni, akmeņi; * notekūdeņu dūņas; * jebkuras kategorijas dzīvnieku izcelsmes blakusprodukti un atvasināti produkti, kas nav paredzēti cilvēku patēriņam (Eiropas Parlamenta un Padomes Regula(EK)Nr.1069/2009)\*;   *\* aizliegts ievest CSA poligona “Getliņi” teritorijā* | |

Cenu pieaugumu būtiski ietekmē arī elektrības, degvielas, kā arī administratīvo resursu izmaksu kāpums. Vēršam jūsu uzmanību arī uz apstākli, ka likumdošanas izmaiņu rezultātā no 2021.gada 1.jūlija spēkā ir stājušies “Atkritumu pārvadājumu uzskaites noteikumi”, kas paredz visu atkritumu pārvadājumu uzskaiti, secīgi radot būtisku administratīvo izdevumu pieaugumu.

Ņemot vērā iepriekš minēto izmaksu pozīciju palielināšanos, informējam, ka **sākot ar 2022. gada 10. janvāri** par **ražošanas atkritumu apsaimniekošanu ar lielgabarīta konteineriem pēc faktiskā svara**, kā arī par specializētā autotransporta un konteineru nomas pakalpojumiem atbilstoši teritorijai stājas spēkā jaunās pakalpojumu cenas:

1. Pielikums Nr. 1 – Cenrādis ražošanas (būvniecības) atkritumu apsaimniekošanai pēc faktiskā svara ar lielgabarīta konteineriem Rīgā un 110 km attālumā ap Rīgu;
2. Pielikums Nr. 2 – Cenrādis atkritumu pieņemšanai būvniecības atkritumu šķirošanas un pārstrādes centrā Nomales.

**Attiecīgi par jauktu būvniecības atkritumu apsaimniekošanu pēc apjoma (AKK 170904),** kā arī par specializētā autotransporta un konteineru nomas pakalpojumiem pēc teritorijām jaunās izmaksas **stājas spēkā ar 2022. gada 17. janvāri**:

1. Pielikums Nr. 3 - Cenrādis jauktu būvniecības atkritumu apsaimniekošanai ar/bez citu atkritumu piemaisījuma Rīgā, Pierīgā;

2. Pielikums Nr. 4 – Cenrādis jauktu būvniecības atkritumu apsaimniekošanai ar/bez citu atkritumu piemaisījuma 110 km attālumā ap Rīgu.

Vienlaikus vēlamies uzsvērt, ka atkritumu radītājam ir pienākums iesaistīties atkritumu apsaimniekošanas sistēmā, izvēloties atkritumu apsaimniekotāju, kas nodrošina normatīvajiem aktiem atbilstošu atkritumu apsaimniekošanu. Tai pat laikā ik katrs atkritumu radītājs var samazināt radīto atkritumu apjomu, atkritumus šķirojot. Tā kā par šķirotu atkritumu apsaimniekošanu izmaksas ir ievērojami mazākas, SIA “Clean R” aicina savus klientus un piedāvā šķirot būvniecībā radītos atkritumus.

Jautājumu gadījumā, kā arī par šķirošanas iespējām un iespēju samazināt atkritumu apsaimniekošanas izmaksas, aicinām sazināties ar Klientu apkalpošanas centru , sūtot informāciju uz e-pastu: [kc@cleanr.lv](mailto:kc@cleanr.lv) vai zvanot - tālr.: +371 67111001.

Cerot uz turpmāku veiksmīgu sadarbību,

SIA “Clean R”

Vades loceklis Guntars Levics

Valdes locekle Linda Rirdance

DOKUMENTS IR PARAKSTĪTS ELEKTRONISKI AR DROŠU ELEKTRONISKO PARAKSTU UN SATUR LAIKA ZĪMOGU